## Pravilnik o stavljanju na tržište sjemena povrća

### NN 129/2007 (17.12.2007.), Pravilnik o stavljanju na tržište sjemena povrća

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3697**

Na temelju članka 2. stavka 3., članka 9. stavka 3., članka 12. stavka 6.,
članka 13. stavka 4., članka 14. stavka 5., članka 15. stavka 4., članka 16.
stavka 5., članka 17. stavka 3., članka 18. stavka 4., članka 19. stavka 6.,
članka 20. stavka 11., članka 21. stavka 2. i 5., članka 22. stavka 3., članka
23. stavka 2. i 9., članka 24. stavka 3., članka 25. stavka 3., članka 27.
stavka 3., članka 28. stavka 4. i 5., članka 29. stavka 9., članka 31. stavka 3.
i članka 73. stavka 2. Zakona o sjemenu, sadnom materijalu i priznavanju sorti
poljoprivrednog bilja (»Narodne novine« broj 140/05) ministar poljoprivrede,
šumarstva i vodnoga gospodarstva donosi

## PRAVILNIK

### O STAVLJANJU NA TRŽIŠTE SJEMENA POVRĆA

OPĆE ODREDBE

*Sadržaj Pravilnika*
Članak 1.

Ovim Pravilnikom propisuju se vrste povrća čije se sjeme može certificirati i
uvjeti certifikacije sjemena; kategorije sjemena pojedinih vrsta povrća i uvjeti
kojima moraju udovoljiti pojedine kategorije sjemena; uvjeti proizvodnje sjemena
povrća; uvjeti i postupak stručnog nadzora i nadzora pod stručnom kontrolom;
program osposobljavanja i uvjeti pod kojima se dobavljaču odobrava obavljanje
nadzora pod stručnom kontrolom; uvjeti koje moraju ispunjavati dobavljači
poljoprivrednog sjemena; način i vrijeme prijave za nadzor; obrazac Izvješća;
obrazac Uvjerenja o priznavanju sjemenskog usjeva; sadržaj i način vođenja
evidencije o izdanim obrascima; sadržaj, oblik i način vođenja evidencije o masi
preuzetoga naturalnog i dorađenog sjemena; minimalni zahtjevi o kvaliteti
sjemena; veličina partije sjemena za pojedinu vrstu bilja; nadzor rada
uzorkivača; nadzor rada laboratorija; obrazac Zahtjeva za izdavanje certifikata
o sjemenu; dokumentacija, sadržaj, oblik i način vođenja Evidencije o izdanim
certifikatima o sjemenu; način i uvjeti provođenja naknadne kontrole za pojedine
vrste povrća; način i uvjeti pakiranja, plombiranja i označavanja sjemena
povrća; veličina sitnog pakiranja za pojedine vrste povrća; uvjeti trgovine
sjemena na veliko i malo; uvjeti stavljanja na tržište sjemena koje je tretirano
kemikalijama ili sredstvima za zaštitu bilja; dokumenti koji prilikom uvoza
moraju pratiti sjeme i/ili biti na pakiranju; uvjeti za uvoz i stavljanje na
tržište sjemena u pogledu pakiranja, plombiranja i označavanja.

Članak 2.

1) Odredbe ovoga Pravilnika primjenjuju se na proizvodnju sjemena povrća
namijenjenog stavljanju na tržište i stavljanje na tržište sjemena povrća.
2) Odredbe ovoga Pravilnika ne primjenjuju se na sjeme povrća namijenjeno
izvozu.

POSEBNE ODREDBE

*Značenje izraza*
Članak 3.

Izrazi upotrijebljeni u ovom Pravilniku imaju sljedeće značenje:
1. Povrće čine biljke sljedećih vrsta namijenjene za ratarsku ili povrćarsku
proizvodnju, ali ne za ukrasne namjene:

|  |  |
| --- | --- |
| *Allium cepa*  L.  -skupina *Cepa*-skupina *Aggregatum* | luk  luk kozjak ili ljutika |
| *Allium fistulosum*  L. | luk zimski |
| *Allium porrum*  L. | poriluk |
| Allium sativum L. | češnjak |
| *Allium shoenoprasum*  L. | luk vlasac |
| *Anthriscus cerefolium*  L. | krasuljica |
| *Apium graveolens*  L. | celer korjenaš  celer rebraš |
| *Asparagus officinalis*  L. | šparoga |
| *Beta vulgaris*  L. | cikla uključujući Cheltenham repu  blitva |
| *Brassica oleracea*  L. | kelj lisnati  cvjetača  brokula  kelj pupčar  kelj  kupus bijeli  kupus crveni  korabica |
| *Brassica rapa*  L. | kineski kupus  postrna repa |
| *Capsicum annuum*  L. | chilli ili paprika |
| *Cichorium endivia*  L. | endivija širokolisna  endivija kudrava |
| *Cichorium intybus*  L. | radič za pospješivanje  lisnati i glavati radič  industrijska cikorija |
| *Citrullus lanatus*  (Thunb.) Matsum. et Nakai | lubenica |
| *Cucumis melo*  L. | dinja |
| *Cucumis sativus*  L. | krastavac |
| *Cucurbita maxima*  Duchesne | bundeva |
| *Cucurbita pepo*  L. | tikvice i buće |
| *Cynara cardunculus*  L. | karda |
| *Cynara scolymus*  L. | artičoka |
| *Daucus carota*  L. | mrkva  stočna mrkva |
| *Foeniculum vulgare*  Mill. | komorač |
| *Lactuca sativa*  L. | salata |
| *Lycopersicon esculentum*  Mill. | rajčica |
| *Petroselinum crispum*  (Mill.) Nyman ex A.W.Hill | peršin  peršin lisnati |
| *Phaseolus coccineus*  L. | grah mnogocvjetni |
| *Phaseolus vulgaris*  L. | grah mahunar niski  grah mahunar visoki |
| *Pisum sativum*  L. (Partim) | grašak okruglog sjemena  grašak naboranog sjemena  grašak šećerac |
| *Raphanus sativus*  L. | rotkvica  rotkva |
| *Rheum rhabarbarum*  L. | rabarbara |
| *Scorzonera hispanica*  L. | crni korijen |
| *Solanum melongena*  L. | patliđan |
| *Spinacia oleracea*  L. | špinat |
| *Valerianella locusta*  (L.) Laterr. | matovilac |
| *Vicia faba*  L. (partim) | bob |
| *Zea mays*  L. (partim) | kukuruz kokičar  kukuruz šećerac |

2. *Sitna pakiranja* su pakiranja koja sadrže sjeme povrća neto
mase do najviše:
a) 5 kg za mahunarke;
b) 500 g za luk, krasuljicu, šparogu, blitvu lisnatu ili blitvu rebrastu, ciklu,
postrnu repu, lubenicu, buću, tikvu, mrkvu, rotkvicu, crni korijen, špinat,
matovilac;
c) 100 g za sve druge vrste povrća.

Članak 4.

1) Na tržište se može staviti sjeme povrća kojemu je u postupku certifikacije
potvrđena kategorija:
A) *Osnovno sjeme* je ono:
a) koje je proizvedeno pod odgovornošću oplemenjivača u skladu s prihvaćenom
praksom za održavanje sorte;
b) koje je namijenjeno za proizvodnju sjemena kategorije certificirano sjeme;
c) koje udovoljava uvjetima za osnovno sjeme propisanim u Dodatku 1. i 2. koji
su tiskani uz ovaj Pravilnik i njegov su sastavni dio ili je predmet iznimke
propisane odredbama 27. stavka 1. i 2. ovoga Pravilnika;
d) za koje je stručnim nadzorom ili u slučaju uvjeta propisanih u Dodatku 2.
stručnim nadzorom ili nadzorom pod stručnom kontrolom utvrđeno da udovoljava
uvjetima navedenim pod podtočkama a), b) i c) ove točke.
B) *Certificirano sjeme* je ono:
a) koje je proizvedeno izravno od osnovnog sjemena ili ako oplemenjivač tako
zahtjeva, od sjemena generacija koje prethode osnovnom sjemenu koje može
udovoljiti i za koje je stručnim nadzorom utvrđeno da udovoljava uvjetima za
osnovno sjeme propisanim u Dodatku 1. i 2. ovoga Pravilnika;
b) koje je namijenjeno uglavnom za proizvodnju povrća;
c) koje udovoljava uvjetima za certificirano sjeme propisanim u Dodatku 1. i 2.
ovoga Pravilnika ili je predmet iznimke propisane odredbama članka 27. stavka 1.
i 2. ovoga Pravilnika;
d) za koje je stručnim nadzorom ili nadzorom pod stručnom kontrolom utvrđeno da
udovoljava uvjetima navedenim pod a), b) i c);
e) koje podliježe službenoj naknadnoj kontroli kojom se provjerava sortna
autentičnost i sortna čistoća.
C) *Standardno sjeme* je ono:
a) koje je zadovoljavajuće sortne autentičnosti i čistoće;
b) koje je namijenjeno za proizvodnju povrća;
c) koje udovoljava uvjetima propisanim u Dodatku 2. ovoga Pravilnika; i
d) koje podliježe službenoj naknadnoj kontroli kojom se kontrolira sortna
autentičnost i sortna čistoća.
2) Sjeme industrijske cikorije može se staviti na tržište samo ako mu je u
postupku certifikacije potvrđena kategorija osnovno sjeme ili certificirano
sjeme.

*Proizvodnja sjemena*
Članak 5.

1) Sjeme povrća mogu proizvoditi pravne i fizičke osobe koje su upisane i
registrirane u Upisniku dobavljača poljoprivrednog sjemena (u daljnjem tekstu:
Upisnik dobavljača sjemena).
2) Dobavljač sjemena registriran za proizvodnju sjemena povrća mora voditi
Evidenciju o zasnovanoj proizvodnji za sjeme koje proizvodi na Obrascu broj 7.
koji se nalazi u Dodatku 6. koji je tiskan uz ovaj Pravilnik i njegov je
sastavni dio.
3) Dobavljač sjemena iz stavka 2. ovoga članka dužan je dostaviti plan
proizvodnje sjemena Zavodu za sjemenarstvo i rasadničarstvo (u daljnjem tekstu:
Zavod) najmanje mjesec dana prije sjetve.
4) U slučaju kada se proizvodnja sjemena povrća zasniva sa sjemenom iz uvoza
dobavljač sjemena iz stavka 2. ovoga članka obvezan je Zavodu dostaviti uzorak
sjemena uzet u okviru stručnog nadzora ili nadzora pod stručnom kontrolom od
svake partije koju koristi za zasnivanje usjeva najkasnije do sjetve sjemenskog
usjeva.

*Nadzor*
Članak 6.

1) Nadzor nad proizvodnjom sjemena povrća provodi Zavod.
2) Zavod provodi stručni nadzor nad sjemenskim usjevima prema međunarodno
prihvaćenim metodama OECD-a koje su dostupne na web-stranicama Zavoda.
3) Zavod može odobriti dobavljaču, na njegov zahtjev, da na vlastitoj
proizvodnji za tekuću godinu provodi nadzor nad utvrđivanjem uvjeta iz Dodataka
1. ovoga Pravilnika kao nadzor pod stručnom kontrolom za kategoriju
certificirano i standardno sjeme.
4) Zavod će odobriti dobavljaču da na vlastitoj proizvodnji obav­lja nadzor pod
stručnom kontrolom prema stavku 3. ovoga članka za kategoriju certificirano
sjeme ako ima zaposlenog djelatnika kao nadzornika za obavljanje poslova nadzora
pod stručnom kontrolom, a koji:
a) je osoba u radnom odnosu kod dobavljača na neodređeno vrijeme;
b) je inženjer ili diplomirani inženjer agronomije/poljoprivrede odnosno
prvostupnik agronomije/poljoprivrede ili magistar agronomske/poljoprivredne
struke;
c) nema privatni interes u vezi s provođenjem nadzora;
d) ima dvogodišnje radno iskustvo u proizvodnji sjemena;
e) je prošao provjeru znanja u Zavodu i stekao uvjerenje za obavljanje nadzora
pod stručnom kontrolom;
f) je dao pismenu izjavu da će provoditi nadzor po istim pravilima kao što se
provodi stručni nadzor.
5) Zavod će odobriti dobavljaču da na vlastitoj proizvodnji obav­lja nadzor pod
stručnom kontrolom prema stavku 3. ovoga članka za kategoriju standardno sjeme
ako je sam nadzornik ili ima nadzornika za obavljanje poslova nadzora pod
stručnom kontrolom, a koji je:
a) prošao provjeru znanja u Zavodu i stekao uvjerenje za obav­ljanje nadzora pod
stručnom kontrolom;
b) dao pismenu izjavu da će provoditi nadzor po istim pravilima kao što se
provodi stručni nadzor.
6) Zavod će priznati rezultate nadzora pod stručnom kontrolom iz stavka 3. ovoga
članka za certificirano sjeme ukoliko budu ispunjeni sljedeći uvjeti:
1. da je dobavljač ovlašten za nadzor u skladu sa stavkom 4. ovoga članka;
2. da je sjemenski usjev koji se nadzire u skladu sa stavkom 3. ovoga članka
proizveden iz sjemena koje je prošlo službenu naknadnu kontrolu sa
zadovoljavajućim rezultatom;
3. da će nad sjemenskim usjevima nad kojima se provodi nadzor pod stručnom
kontrolom iz stavka 3. ovoga članka biti proveden stručni nadzor od strane
Zavoda i to na najmanje 5% površina od ukupno prijavljenih površina;
4. da će proporcionalan broj partija biti uključen u naknadnu kontrolu kako za
laboratorijske analize tako i za provjeru sortne autentičnosti i čistoće.
7) U slučaju ponovljene povrede pravila o stručnom nadzoru prilikom provođenja
nadzora pod stručnom kontrolom Zavod će oduzeti odobrenje za obavljanje nadzora
pod stručnom kontrolom, privremeno ili trajno, nadzorniku za kojeg se utvrdi da
je kriv bilo namjerno ili nenamjerno.
8) U slučaju povrede pravila o stručnom nadzoru iz stavka 7. ovoga članka svako
certificiranje ispitivanog sjemena Zavod će poništiti uz obavijest nadležnoj
inspekciji radi zabrane stavljanja na tržište i povlačenja s tržišta sjemena
osim ako se dokaže da takvo sjeme i dalje ispunjava sve propisane zahtjeve.
9) Kontrolu rada nadzornika za kategoriju standardno sjeme Zavod provodi kroz
naknadnu kontrolu.
10) Sjeme kategorija certificirano i standardno podliježe naknadnoj kontroli u
polju kako bi se sortna autentičnost i čistoća usporedila s rezultatima
dobivenim prilikom kontrola propisanih za ove kategorije sjemena.
11) Ako se u nekoliko navrata tijekom naknadne kontrole u polju utvrdi da sjeme
bilo koje sorte ne udovoljava uvjetima propisanim u pogledu sortne autentičnosti
i sortne čistoće, Ministarstvo će trajno ili na određeno razdoblje dobavljaču
koji je stavio to sjeme na tržište zabraniti u određenoj ili cjelokupnoj
količini stavljanje na tržište takvog sjemena. Ujedno u skladu s člankom 22.
stavak 2. Zakona, Ministarstvo će trajno ili privremeno brisati iz Upisnika
dobavljača sjemena koji stavlja takvo sjeme na tržište.
12) Mjere koje se poduzmu u skladu sa stavkom 11. ovoga članka ukinut će se čim
se sa sigurnošću utvrdi da će sjeme namijenjeno stavljanju na tržište ubuduće
udovoljavati uvjetima propisanim u pogledu sortne autentičnosti i sortne
čistoće.

Članak 7.

1) Dobavljač sjemena podnosi Zavodu prijavu za nadzor do 1. ožujka tekuće godine
za ozime kulture, a za jare kulture do 1. svibnja tekuće godine odnosno
neposredno poslije sjetve ako je sjetva iza navedenog roka.
2) Prijava se podnosi na Obrascu broj 1. koji se nalazi u Dodat­ku 6. ovoga
Pravilnika.
3) Uz prijavu se prilaže:
– skica lokacije, table na kojoj je zasijan sjemenski usjev;
– uvjerenje održivača sorte ili linije o autentičnosti sorte ili linije za
proizvodnju osnovnog sjemena i linija;
– podaci o proizvođaču koji proizvodi sjeme u ime i za račun podnositelja
prijave ukoliko postoje;
– odobrenje Ministarstva poljoprivrede, šumarstva i vodnoga gospodarstva (u
daljnjem tekstu: Ministarstvo) za proizvodnju sjemena za naručitelja iz treće
zemlje ukoliko se sjeme proizvodi u skladu s člankom 12. Zakona o sjemenu,
sadnom materijalu i priznavanju sorti poljoprivrednog bilja (u daljnjem tekstu:
Zakon).

Članak 8.

1) Za svaku vrstu i kategoriju sjemena povrća potrebno je obaviti određen broj
pregleda u tijeku uzgoja sjemenskog usjeva odnosno poslije žetve kako je
propisano u Dodatku 1. ovoga Pravilnika, a prema metodama navedenim u članku 6.
stavku 2. ovoga Pravilnika.
2) Nakon obavljenog nadzora i nadzora pod stručnom kontrolom sastavlja se
Zapisnik. Obrazac Zapisnika nalazi se u Dodatku 6. ovoga Pravilnika.
3) Zapisnik se sastavlja posebno za svaku parcelu sjemenskog usjeva.
4) Iznimno od odredbe stavka 3. ovoga članka s više parcela iste vrste, sorte i
kategorije sjemenskog usjeva i istog dobavljača sjemena koje nisu udaljene više
od 10 km jedna od druge, može se sastaviti jedan zajednički zapisnik ako se
obaveznim pregledom utvrdi da su na tim parcelama svi bitni elementi nadzora iz
Dodatka 1. ovoga Pravilnika potpuno identični.
5) Nadzor se obavlja u prisutnosti odgovorne stručne osobe dobavljača sjemena
koji je prijavio sjemenski usjev za nadzor.
6) Nakon obavljenog nadzora i nadzora pod stručnom kontrolom Zavod podnosi
Ministarstvu Izvješće o obavljenom stručnom nadzoru nad sjemenskim usjevima (u
daljnjem tekstu: Izvješće). Obrazac Izvješća propisan je u Dodatku 6. ovoga
Pravilnika.

Članak 9.

1) Ako je nakon obavljenih pregleda iz članka 8. stavka 1. ovoga Pravilnika
utvrđeno da sjemenski usjev udovoljava uvjetima iz Dodatka 1. ovoga Pravilnika
usjev se priznaje sjemenskim i izdaje se Uvjerenje.
2) Obrazac Uvjerenja propisan je u Dodatku 6. ovoga Pravilnika.
3) Zavod odnosno dobavljač vodi evidenciju o izdanim Uvjerenjima na Obrascu broj
6. koji se nalazi u Dodatku 6. ovoga Pravilnika.

*Dorada sjemena*
Članak 10.

1) Dobavljač sjemena registriran za doradu mora voditi Evidenciju o masi
preuzetog naturalnog sjemena u skladu s Obrascem broj 7a i Evidenciju o masi
dorađenog sjemena u skladu s Obrascem broj 7c koji se nalaze u Dodatku 6. ovoga
Pravilnika.
2) Nadzor nad postupanjem sa sjemenom u fazama iz članka 18. stavka 1. Zakona
vodit će se uvidom u evidencije i kontrolu stanja u objektima dobavljača.

*Kvaliteta sjemena*
Članak 11.

1) Za potrebe ispitivanja kvalitete sjemena u procesu certifikacije i
ispitivanja standardnog sjemena u naknadnoj kontroli uzorci će se uzimati u
tijeku stručnog nadzora ili nadzora pod stručnom kontrolom iz partija sjemena
pakiranih, plombiranih i označenih za stavljanje na tržište.
2) Uzorkovanje u tijeku nadzora pod stručnom kontrolom obavlja uzorkivač upisan
u Upisnik uzorkivača sjemena (u daljnjem tekstu: Upisnik uzorkivača).
3) Za ispitivanje kvalitete sjemena u procesu certifikacije uzorci se mogu
uzimati samo iz homogenih partija, a maksimalna masa partije i minimalna masa
uzorka propisani su u Dodatku 3. koji je tiskan uz ovaj Pravilnik i njegov je
sastavni dio.
4) Uzimanje uzoraka za ispitivanje kvalitete sjemena provodi se prema propisanim
metodama.

Članak 12.

1) Ispitivanje kvalitete sjemena provodi laboratorij koji je upisan u Upisnik
laboratorija za kontrolu kvalitete poljoprivrednog reprodukcijskog materijala (u
daljnjem tekstu: Upisnik laboratorija).
2) Ispitivanje kvalitete sjemena provodi se prema propisanim metodama.
3) Naknadnom kontrolom Zavod provodi nadzor nad radom laboratorija.
4) Naknadna kontrola je ponovljeno ispitivanje kvalitete sjemena koju obavlja
Zavod.
5) Naknadnoj kontroli podliježe do 5% od ukupno certificiranih partija sjemena u
tijeku jedne godine. Taj postotak će što je moguće bolje biti raspoređen na
pravne i fizičke osobe uključene u certifikaciju sjemena, vrste uključene u
certifikaciju ili može biti usmjeren na rješavanje određenih dvojbi.
6) Kao mjeru ujednačavanja primijenjenih metoda ispitivanja sjemena Zavod
organizira usporedna ispitivanja svih ovlaštenih laboratorija na istom uzorku
sjemena za sve vrste sjemena i sve analize.
7) U slučaju ponovljene povrede pravila o ispitivanju kvalitete sjemena Zavod će
oduzeti ovlaštenje laboratoriju za koji se utvrdi da je kriv namjerno ili
nenamjerno te predložiti Ministarstvu privremeno ili trajno brisanje
laboratorija iz Upisnika laboratorija. Radnje poduzete u skladu s ovim stavkom
mogu se poništiti ukoliko se pouzdano utvrdi da su rezultati ispitivanja
laboratorija unutar dozvoljenih tolerancija odstupanja.
8) U slučaju povrede pravila o ispitivanju kvalitete sjemena svako
certificiranje ispitivanog sjemena Zavod će poništiti uz obavijest nadležnoj
inspekciji radi zabrane stavljanja na tržište i povlačenja s tržišta sjemena
osim ako se dokaže da takvo sjeme i dalje ispunjava sve propisane zahtjeve.

Članak 13.

1) Osposobljavanje uzorkivača za uzorkovanje sjemena organizira i provodi Zavod
na zahtjev i o trošku kandidata za uzorkivača.
2) Po uspješno završenoj obuci za uzorkivača sjemena Zavod izdaje svjedodžbu
temeljem koje se kandidat može upisati u Upisnik uzorkivača.
3) Naknadnom kontrolom Zavod provodi nadzor nad radom uzorkivača.
4) Naknadna kontrola je ponovljeno uzorkovanje partije sjemena koju obavlja
Zavod.
5) Zavod će ponoviti uzorkovanje na do 5% certificiranih partija sjemena na
kojima se obavlja naknadna kontrola iz članka 12. stavka 5. ovoga Pravilnika.
Taj postotak će što je moguće bolje biti raspoređen na pravne i fizičke osobe
uključene u certifikaciju sjemena, vrste uključene u certifikaciju ili može biti
usmjeren na rješavanje određenih dvojbi.
6) Zavod će obaviti ispitivanje sjemena na uzorku iz stavka 4. ovoga članka te
usporediti rezultate s rezultatima ispitivanja iz članka 12. stavka 4. ovoga
Pravilnika.
7) Zavod je dužan izvijestiti uzorkivača, laboratorij i nadležnu inspekciju o
rezultatima naknadne kontrole iz stavka 4. ovoga članka.
8) U slučaju povrede pravila o uzorkovanju sjemena svako certificiranje
uzorkovanog sjemena Zavod će poništiti uz obavijest nadležnoj inspekciji radi
zabrane stavljanja na tržište i povlačenja s tržišta sjemena osim ako se dokaže
da takvo sjeme i dalje ispunjava sve propisane zahtjeve.

*Izdavanje certifikata*
Članak 14.

1) Dobavljač sjemena podnosi Zavodu Zahtjev za izdavanje Certifikata o sjemenu
uz otpremnicu i Certifikata o sjemenu na pakiranju za sjeme kategorije osnovno i
certificirano (u daljnjem tekstu: Zahtjev). Obrazac Zahtjeva propisan je na
Obrascu broj 8. koji se nalazi u Dodatku 6. ovoga Pravilnika.
2) Na zahtjev dobavljača Zavod izdaje pisano odobrenje dobav­ljaču za
označavanje pakiranja sjemena Certifikatom proizvođača ili proizvođačkom
informacijom za sitna pakiranja sjemena kategorije certificirano i sjeme
kategorije standardno.
3) Uz Zahtjev iz stavka 1. ovoga članka dostavlja se i Izvješće o kakvoći
sjemena ako ispitivanje kvalitete sjemena nije izvršio Zavod.
4) Na zahtjev dobavljača i ukoliko su ispunjeni uvjeti u skladu sa OECD shemom
za certificiranje Zavod će izdati OECD certifikat.
5) Za svaku partiju sjemena kategorija osnovno i certificirano, osim kada sjeme
kategorije certificirano pakirano u sitna pakiranja, Certifikat o sjemenu na
pakiranju i Certifikat o sjemenu uz otpremnicu sadrži i referentni broj partije
koji se sastoji od četiri grupe znamenki kako slijedi:
– prva grupa znamenki – je broj dobavljača registriranog za uvoz koji mu odredi
Zavod;
– druga grupa znamenki – je redni broj pod kojim je sjeme zavedeno u Evidenciji
o masi preuzetog sjemena kod dobavljača registriranog za doradu sjemena;
– treća grupa znamenki – je broj partije unutar rednog broja u Evidenciji o masi
preuzetog sjemena;
– četvrta grupa znamenki – označava proizvodnu godinu u kojoj se obavlja
certificiranje sjemena.
6) Zavod vodi evidenciju o izdanim certifikatima o sjemenu na Obrascu broj 9.
koji se nalazi u Dodatku 6. ovoga Pravilnika, a dobavljač vodi evidenciju o
sjemenu za koje se podnosi Zahtjev za izdavanje certifikata na Obrascu broj 10.
koji se nalazi u Dodatku 6. ovoga Pravilnika.

Članak 15.

1) Zavod će na zahtjev priznati stručni nadzor i kategoriju u skladu s člankom
4. ovoga Pravilnika te izdati Certifikat o sjemenu za sjeme povrća:
– koje je proizvedeno izravno od osnovnog ili certificiranog sjemena službeno
certificiranog u jednoj ili više država članica Zajednice ili u trećoj zemlji
kojoj je dodijeljena ekvivalenca, ili je proizvedeno izravnim križanjem osnovnog
sjemena službeno certificiranog u državi članici Zajednice s osnovnim sjemenom
službeno certificiranim u trećoj zemlji, i
– koje je požeto u drugoj državi članici Zajednice,
ako je to sjeme prošlo stručni nadzor i udovoljava uvjetima propisanim za tu
kategoriju u Dodatku 1. i ako je službeno ispitivanje pokazalo da udovoljava
uvjetima propisanim za istu kategoriju u Dodatku 2. koji je tiskan uz ovaj
Pravilnik i njegov je sastavni dio.
U slučaju kada je sjeme povrća proizvedeno izravno iz službeno certificiranog
sjemena proizvedenog od generacija koje prethode osnovnom sjemenu, Zavod će
priznati stručni nadzor i kategoriju osnovno sjeme ako to sjeme udovoljava
uvjetima propisanim za tu kategoriju.
2) Sjeme povrća koje je požeto u zemlji članici Zajednice i koje je namijenjeno
za certifikaciju u skladu sa stavkom 1. ovoga članka mora biti:
– pakirano u skladu s člankom 16. stavak 3. ovoga Pravilnika i označeno
Certifikatom o sjemenu na pakiranju u skladu s Dodat­kom 5. dio A. i B. koji je
tiskan uz ovaj Pravilnik i njegov je sastavni dio,
– označeno službenim pratećim dokumentom (Certifikatom o sjemenu uz otpremnicu)
u skladu sa Dodatkom 5. dio C. ovoga Pravilnika.
Odredbe prvog podstavka ovoga stavka o pakiranju i označavanju ne primjenjuju se
ako je tijelo odgovorno za stručni nadzor, tijelo odgovorno za izdavanje
Certifikata o sjemenu na pakiranju za sjeme koje nije konačno certificirano i
tijelo odgovorno za certifikaciju isto tijelo ili je o neprimjenjivanju prvog
podstavka ovoga stavka postignuta suglasnost između tih tijela.
3) Zavod će na zahtjev priznati stručni nadzor i kategoriju certificirano sjeme
u skladu s člankom 4. ovoga Pravilnika te izdati Certifikat o sjemenu za sjeme
povrća:
– koje je proizvedeno izravno od osnovnog ili certificiranog sjemena službeno
certificiranog u jednoj ili više država članica Zajednice ili u trećoj zemlji
kojoj je dodijeljena ekvivalenca ili je proizvedeno izravnim križanjem osnovnog
sjemena službeno certificiranog u državi članici Zajednice sa osnovnim sjemenom
službeno certificiranim u trećoj zemlji, i
– koje je požeto u trećoj državi,
ako je to sjeme prošlo stručni nadzor i udovoljava uvjetima o istovjetnosti
propisanim člankom 29. stavak 3. Zakona za određenu kategoriju i ako je službeno
ispitivanje pokazalo da udovoljava uvjetima propisanim za istu kategoriju u
Dodatku 2. ovoga Pravilnika.

*Pakiranje, plombiranje i označavanje sjemena*
Članak 16.

1) Sjeme povrća kategorija osnovno, certificirano i standardno može se staviti
na tržište samo u ujednačenim partijama, plombiranim pakiranjima i označeno u
skladu s člankom 18. ovoga Pravilnika.
2) Iznimno od stavka 1. ovoga članka dobavljači koji proizvode sjeme povrća na
teritoriju Republike Hrvatske mogu staviti na tržište sitna pakiranja mješavina
sjemena različitih sorata iste vrste kategorije standardno sjeme.
3) Pakiranja sjemena povrća kategorija osnovno i certificirano, osim sitnih
pakiranja, moraju biti plombirana i označena pod stručnim nadzorom ili u okviru
nadzora pod stručnom kontrolom.
4) Na zahtjev dobavljača, sitna pakiranja kategorije certificirano sjeme mogu se
pakirati i plombirati pod stručnim nadzorom ili u okviru nadzora pod stručnom
kontrolom uz ispunjavanje uvjeta propisanih člankom 23. stavak 5. Zakona.
5) Pakiranje sjemena iz stavka 1. ovoga članka smatra se originalnim pakiranjem.
6) Zavod može odobriti dobavljaču plombiranje i označavanje pod stručnom
kontrolom za kategorije osnovno i certificirano sjeme.
7) Zavod će odobriti dobavljaču provođenje plombiranja i označavanja prema
stavku 6. ovoga članka ako ima zaposlenog djelatnika kao nadzornika za
obavljanje poslova nadzora pod stručnom kontrolom, a koji:
a) je inženjer ili diplomirani inženjer agronomije/poljoprivrede odnosno
prvostupnik agronomije/poljoprivrede ili magistar agronomske/poljoprivredne
struke;
b) je završio obuku i ovlašten je za obavljanje stručnog nadzora pri Zavodu;
c) nema privatni interes u vezi plombiranja i označavanja;
d) je dao pismenu izjavu da će pakiranje plombirati i označavati te voditi
evidencije u skladu sa Zakonom i ovim Pravilnikom.
8) Kod dobavljača iz stavka 4. ovoga članka Zavod provodi struč­nu kontrolu tako
da postupak plombiranja i označavanja pakiranja nadzire kod najmanje 5% partija
sjemena.
9) Dobavljaču kojemu se na tržištu ili u stručnoj kontroli iz stavka 8. ovoga
članka utvrde neispravno plombirana i označena pakiranja sjemena Ministarstvo će
trajno ili na određeno razdoblje zabraniti stavljanje na tržište takvog sjemena
ili će naložiti povlačenje s tržišta takvog sjemena u određenoj ili cjelokupnoj
količini. Ujedno Ministarstvo će trajno ili privremeno brisati iz Upisnika
dobavljača sjemena koji stavlja takvo sjeme na tržište.
10) Mjere koje se poduzmu u skladu sa stavkom 9. ovoga članka ukinut će se čim
se sa sigurnošću utvrdi da će pakiranja sjemena ubuduće udovoljavati uvjetima
propisanim u pogledu plombiranja i označavanja pakiranja.

Članak 17.

1) Pakiranja su plombirana kada su zatvorena prošivanjem ili lijepljenjem
strojem (toplinski, pod tlakom) i na drugi način (vreće s ventilom) ako su
konačno zatvorena na način da se pakiranje ne može otvoriti bez oštećenja plombe
ili ostavljanja traga oštećenja na pakiranju ili Certifikatu o sjemenu na
pakiranju. Kada se pakiranje zatvara vezivanjem vez se mora osigurati metalnom
ili plastičnom plombom. Na plombi mora biti vidljivo ispisana oznaka pravne ili
fizičke osobe koja je sjeme pakirala.
2) Dobavljač vodi knjigu evidencije plombiranja pakiranja u skladu sa
evidencijom o masi preuzetog sjemena prema Obrascu 7a koji se nalazi u Dodatku
6. ovoga Pravilnika.

Članak 18.

1) Prilikom stavljanja na tržište pakiranje sjemena povrća kategorija osnovno i
certificirano, osim standardnog sjemena i kada sjeme povrća kategorije
certificirano dolazi u sitnom pakiranju, mora:
– biti označeno s vanjske strane Certifikatom o sjemenu na pakiranju koji
prethodno nije upotrebljavan. Certifikat o sjemenu na pakiranju može se staviti
i s unutarnje strane prozirnog pakiranja uz uvjet da se propisani podaci mogu
pročitati. Certifikat o sjemenu na pakiranju mora sadržavati podatke propisane u
Dodatku 4. dio A. ovoga Pravilnika na hrvatskom jeziku i biti u boji propisanoj
za kategoriju sjemena:
– bijela s dijagonalnom ljubičastom crtom za predosnovno sjeme,
– bijela za osnovno sjeme,
– plava za certificirano sjeme,
– tamnožuta za standardno sjeme,
– siva za sjeme koje nije konačno certificirano,
– smeđa za sjeme sorte koja nije na Sortnoj listi Republike Hrvatske,
Ako se upotrebljava certifikat s perforacijom takav certifikat se treba
pričvrstiti za pakiranje uzicom koja se pri tome mora plombirati.
– pratiti Certifikat o sjemenu uz otpremnicu, odnosno službeni dokument u boji
istoj kao i Certifikat o sjemenu na pakiranju koji sadrži najmanje podatke sa
Certifikata o sjemenu na pakiranju propisane u Dodatku 4. dio A. I. točka 3.,
4., 5. i 6. ovoga Pravilnika na hrvatskom jeziku. Certifikat o sjemenu uz
otpremnicu, odnosno službeni dokument je neophodan ako su ti podaci neizbrisivo
otisnuti na pakiranju ili ako je pakiranje označeno certifikatom smještenim
unutar prozirnog pakiranja, certifikatom u vidu naljepnice ili certifikatom od
nepoderivog materijala s kojeg se podaci ne mogu obrisati.
2) Pakiranje sjemena povrća iz stavka 1. ovoga članka može se označiti
certifikatom smještenim s unutarnje strane prozirnog pakiranja na način da se
podaci sa certifikata mogu pročitati.
3) Pakiranje sjemena povrća može se označiti i Certifikatom o sjemenu na
pakiranju u obliku naljepnice koja mora biti pričvršćena tako da se njeno
skidanje ili zamjena ne može obaviti bez oštećenja Certifikata o sjemenu na
pakiranju ili pakiranja.
4) Iznimno u odnosu na zahtjeve iz stavka 1. ovoga članka na tržište se može
staviti pakiranje sjemena kategorija osnovno i certificirano svih generacija na
kojemu su podaci iz Certifikata o sjemenu na pakiranju u obliku neizbrisivog
otiska na pakiranju.
5) Zavod može ovlastiti dobavljača za tiskanje Certifikata o sjemenu na
pakiranju u vidu neizbrisivog otiska na pakiranju u okviru nadzora pod stručnom
kontrolom.
6) Označavanje prema stavku 3. i 4. ovoga članka Zavod može odobriti dobavljaču
koji stavlja na tržište sjeme pakirano i plombirano u skladu s člankom 16.
stavak 1. i 4. ovoga Pravilnika uz uvjet da dobavljač osigurava pouzdan sustav
evidentiranja broja otisnutih certifikata i o tome izvještava Zavod.
7) U označavanju prema stavku 4. ovoga članka na pakiranju se trebaju otisnuti
sljedeći podaci iz Certifikata o sjemenu na pakiranju: broj partije te mjesec i
godina plombiranja uz naznaku »plombirano….«). Pored ovih podataka na svakom
pakiranju dobavljač mora otisnuti službeno dodijeljen serijski broj Certifikata
o sjemenu na pakiranju.
8) Dobavljač i Zavod vode evidenciju o označavanju iz stavka 7. ovoga članka sa
podacima o količinama sjemena koja je označena na način iz stavka 3 ovoga
članka, uključivo broj i sadržaj pakiranja svake partije, kao i dodijeljeni
serijski brojevi.

Članak 19.

1) Sva pakiranja sjemena povrća mogu se dodatno označiti i Certifikatom
proizvođača na način da je Certifikat proizvođača odvojen od Certifikata o
sjemenu na pakiranju iz članka 18. stavka 1. ovoga Pravilnika ili u obliku
proizvođačke informacije koja je otisnuta na pakiranju.
2.) Certifikat proizvođača ne smije biti u boji i formi službenog Certifikatom o
sjemenu na pakiranju iz članka 18. stavka 1. ovoga Pravilnika i može biti na
pakiranju istaknut na takav način da se ne može zamijeniti sa službenim
certifikatom. Certifikat proizvođača može sadržavati podatke i znak proizvođača,
podatke sa Certifikata o sjemenu na pakiranju i druge podatke vezane uz sjeme i
proizvodnju usjeva. U slučaju da se radi o prozirnom pakiranju Certifikat
proizvođača može se staviti s unutarnje strane pakiranja pod uvjetom da se
izvana može pročitati.
3) Pod proizvođačem u smislu stavka 1. ovoga članka podrazumijeva se dobavljač
sjemena koji prvi u originalnom pakiranju stavlja sjeme na tržište.
4) Sjeme povrća kategorije osnovno sjeme koje se stavlja na tržište u skladu s
člankom 27. stavkom 1. ovoga Pravilnika, a čija je klijavost manja od propisane
u Dodatku 2. ovoga Pravilnika, prilikom stavljanja na tržište mora se pakirati i
označiti u skladu s člankom 18. ovoga Pravilnika. Dobavljač sjemena koji stavlja
takvo pakiranje sjemena na tržište mora ga označiti i dodatnim certifikatom na
kojemu će navesti sljedeće podatke: % klijavosti, ime i adresu prebivališta ili
sjedišta dobavljača te broj partije sjemena.
5) Sjeme povrća kategorije osnovno i certificirano sjeme koje se stavlja na
tržište u skladu s člankom 27. stavkom 2. ovoga Pravilnika prilikom stavljanja
na tržište mora biti pakirano i označeno u skladu s člankom 18. ovoga
Pravilnika. Dobavljač sjemena koji stavlja takvo pakiranje sjemena na tržište
mora ga označiti i dodatnim Certifikatom na pakiranju na kojemu će navesti
sljedeće podatke: % klijavosti, ime i adresu prebivališta ili sjedišta
dobavljača te broj partije sjemena.
6) Sjeme povrća koje se stavlja na tržište u skladu s člankom 27. stavkom 4.
ovoga Pravilnika označit će se Certifikatom o sjemenu na pakiranju i
Certifikatom o sjemenu uz otpremnicu, odnosno certifikatom proizvođača, u boji
propisanoj za kategoriju uz naznaku: »sjeme ne ispunjava uvjete propisane za
kategoriju«;
7) Sjeme povrća koje se stavlja na tržište u skladu s člankom 27. stavkom 5.
ovoga Pravilnika označit će se Certifikatom o sjemenu na pakiranju i
Certifikatom o sjemenu uz otpremnicu, odnosno certifikatom proizvođača, u smeđoj
boji u skladu s člankom 19. ovoga Pravilnika uz naznaku: »sjeme ne ispunjava
uvjete propisane za kategoriju«.
8) Način označavanja sjemena sorte koja je genetski modificirana mora biti u
skladu sa posebnim propisima o genetski modificiranim organizmima.
9) Pakiranje sjemena povrća sorte koja je genetski modificirana na Certifikatu o
sjemenu na pakiranju, Certifikatu o sjemenu uz otpremnicu i Certifikatu
proizvođača mora sadržavati naznaku: »genetski modificirana sorta«.
10) Pakiranje sjemena povrća kategorija osnovno, certificirano ili standardno
sjeme koje je tretirano bilo kojim kemijskim sredstvom na Certifikatu o sjemenu
na pakiranju i Certifikatu proizvođača na pakiranju ili s unutarnje strane
pakiranja mora sadržavati naznaku: »tretirano i naziv aktivne tvari «. Sitna
pakiranja sjemena naznaku: »tretirano i naziv aktivne tvari« mogu imati otisnutu
izravno na pakiranju ili s unutarnje strane pakiranja.
11) Sjeme koje udovoljava zahtjevima iz članka 28. stavka 2. ovoga Pravilnika
može na Certifikatu o sjemenu na pakiranju i Certifikatu o sjemenu uz otpremnicu
kao i na Certifikatu proizvođača sadržavati naznaku: »sjeme iz ekološke
proizvodnje«.

Članak 20.

Oplemenjivačevo sjeme uzgojeno od generacija koje prethode osnovnom sjemenu
odnosno predosnovno sjeme može se staviti na tržište ako je službeno nadzirano u
skladu s odredbama koje se primjenjuju pri certifikaciji osnovnog sjemena,
pakirano u skladu s člankom 16. i 17. ovoga Pravilnika, i označeno Certifikatom
o sjemenu na pakiranju, u boji propisanoj člankom 18. stavak 1. podstavak 1.
ovoga Pravilnika, na kojemu su navedeni najmanje sljedeći podaci:
– tijelo nadležno za certifikaciju i država članica ili njihova prepoznatljiva
kratica,
– broj partije,
– mjesec i godina plombiranja, ili
– mjesec i godina zadnjeg službenog uzimanja uzorka za potrebe certificiranja,
– vrsta (latinski i hrvatski naziv),
– sorta,
– opis »predosnovno sjeme«,
– broj generacija koje prethode sjemenu kategorije »certificirano sjeme«.

Članak 21.

1) Na tržište se može staviti i naturalno sjeme koje nije konačno certificirano.
2) Sjeme koje nije konačno certificirano stavlja se na tržište pakirano i
plombirano u skladu s ovim Pravilnikom i označeno Certifikatom o sjemenu na
pakiranju i Certifikatom o sjemenu uz otpremnicu u sivoj boji sa podacima u
skladu s Dodatkom 5. koji je tiskan uz ovaj Pravilnik i njegov je sastavni dio.
3) Sjeme iz stavka 1. ovoga članka mora imati Uvjerenje o priznavanju sjemenskog
usjeva u skladu s člankom 15. stavkom 2. Zakona.

Članak 22.

1) Sva pakiranja sjemena povrća koja su službeno plombirana ne smiju se ponovo
jednom ili više puta plombirati, osim u okviru stručnog nadzora ili nadzora pod
stručnom kontrolom.
2) U slučaju ponovnog pakiranja i plombiranja sjemena povrća, osim sitnih
pakiranja, dobavljač Zavodu podnosi Zahtjev za postupak ponovnog pakiranja i
plombiranja sjemena. Zahtjev je propisan na Obrascu 8a. u Dodatku 6. ovoga
Pravilnika.
3) Skinute plombe i Certifikati o sjemenu na pakiranju moraju se uništiti u
nazočnosti ovlaštene osobe Zavoda. O uništavanju plombi i Certifikata o sjemenu
na pakiranju sastavlja se zapisnik.
4) Na Certifikatima o sjemenu na pakiranju koji su izdani nakon ponovnog
plombiranja mora se staviti naznaka: »prepakirano« iza koje se navodi datum
ponovnog plombiranja, pakiranja i naziv nadležnog tijela koje je obavilo nadzor
nad postupkom.
5) Sitna pakiranja sjemena kategorije certificirano mogu se ponovno pakirati i
plombirati samo pod stručnim nadzorom.

Članak 23.

1) Sitna pakiranja moraju biti plombirana na način da je onemogućeno njihovo
otvaranje bez oštećenja plombe ili ostavljanja traga oštećenja na pakiranju ili
Certifikatu o sjemenu na pakiranju.
2) Iznimno u odnosu na članak 18. stavak 1. ovoga Pravilnika pakiranja sjemena
povrća kategorije standard i sitna pakiranja sjemena kategorije certificirano
moraju se označiti Certifikatom proizvođača ili proizvođačkim informacijama na
hrvatskom jeziku, koje su otisnute ili žigom utisnute na pakiranje u skladu sa
Dodatkom 4. dio B ovoga Pravilnika, a u boji Certifikata proizvođača koja je za
pojedinu kategoriju pripisana u članku 18. stavak 1. ovoga Pravilnika.
3) U slučaju da se radi o prozirnom pakiranju za sitna pakiranja iz stavka 1.
ovoga članka Certifikat proizvođača može se staviti s unutarnje strane pakiranja
pod uvjetom da se izvana može pročitati.
4) Sitna pakiranja moraju s vanjske strane pakiranja ili na Certifikatu
proizvođača sadržavati službeno dodijeljen serijski broj.

Članak 24.

1) Zavod će, na zahtjev dobavljača, a ukoliko je iz ponovljenog ispitivanja
kvalitete sjemena kategorije osnovno i certificirano utvrđeno da sjeme ispunjava
zahtjeve iz Dodatka 1. ovoga Pravilnika, izdati odobrenje dobavljaču da na
Certifikatu o sjemenu na pakiranju stavi naznaku: »ponovno ispitano« te u
nastavku mjesec i godina ponovljenog ispitivanja kvalitete sjemena.
2) Uz zahtjev za stavljanje naznake: »ponovno ispitano« dobavljač mora Zavodu
dostaviti i rezultat ispitivanja kvalitete sjemena ovlaštenog laboratorija.
3) Ponovljenim ispitivanjem kvalitete sjemena mora biti ispitana barem klijavost
sjemena.

*Stavljanje sjemena na tržište*
Članak 25.

1) Uz zahtjev za izdavanjem rješenja iz članka 28. stavka 1. podstavka 1. Zakona
dobavljač mora priložiti dokaz o provođenju znanstveno-istraživačkog ili
selekcijskog rada u sjemenarstvu, te dokaz da je upisan u Upisniku dobavljača
sjemena i registriran za proizvodnju sjemena i održavanje sorti.
2) Dokazom iz stavka 1. ovoga članka smatra se Potvrda o provođenju
znanstveno-istraživačkog ili selekcijskog rada u sjemenarstvu ili Program
znanstveno-istraživačkog ili selekcijskog rada u sjemenarstvu.
3) Malim količinama sjemena, u skladu s člankom 28. stavkom 1. podstavkom 1. i
2. Zakona, smatraju se količine sjemena povrća u količini potrebnoj za sjetvu
0,3 ha pojedinačno po vrsti i pojedinoj sorti.
4) Uz zahtjev za izdavanje rješenja iz članka 28. stavka 1. podstavka 2. Zakona
dobavljač mora priložiti dokaz da je za sortu podnijet zahtjev za upis u Sortnu
listu Republike Hrvatske.
5) Dokazom iz stavka 4. ovoga članka smatra se potvrda Zavoda da je sorta
uključena u postupak priznavanja.
6) Malim količinama sjemena u skladu s člankom 28. stavkom 1. podstavkom 2.
Zakona smatraju se količine sjemena 0,6 hektara pojedinačno po vrsti i pojedinoj
sorti.
7) Rješenjem će se odobriti stavljanje na tržište malih količina sjemena iz
stavka 3. i 4. ovoga članka u razdoblju od godinu dana.

Članak 26.

1) Sjeme sorti povrća koje su označene kao »čuvani biljni genetski izvor« može
se staviti na tržište na području Republike Hrvatske.
2) Dobavljač može staviti na tržište sjeme povrća koje je označeno kao »čuvani
biljni genetski izvor« u količini potrebnoj za sjetvu 5 ha pojedinačno po vrsti
i pojedinoj sorti.
3) Uz Zahtjev za izdavanjem rješenja iz članka 28. stavka 2. Zakona podnositelj
Zahtjeva mora dostaviti dokaz da je evidentiran kao održivač takve sorte u banci
biljnih gena u skladu s člankom 6. Zakona.
4) O stavljanju na tržište sjemena temeljem rješenja iz stavka 3. ovoga članka
dobavljač mora voditi evidenciju pojedinačno po vrsti i pojedinoj sorti s
podacima o količini isporučenog sjemena i primatelju sjemena.

Članak 27.

1) Sjeme povrća bilja kategorije osnovno koje ne ispunjavaju uvjete propisane u
Dodatku 2. točka 3. pod točka a) ovoga Pravilnika u pogledu klijavosti, može se
službeno certificirati i staviti na tržište u skladu s člankom 21. stavak 3.
podstavak 1. Zakona uz obvezu da se pakira i označi u skladu s člankom 19.
stavak 4. ovoga Pravilnika.
2) Sjeme povrća bilja kategorije osnovno, certificirano može se u skladu s
člankom 21. stavak 3. podstavak 2. Zakona, a u cilju osiguranja brže opskrbe
sjemenom, certificirati i staviti na tržište do prvog kupca, kojemu je poznato
ime i adresa, ako je pakirano, i označeno u skladu s člankom 19. stavkom 5.
ovoga Pravilnika.
3) Odredbe stavka 1. i 2. ovoga članka ne odnose se na sjeme koje se uvozi iz
trećih zemalja.
4) U slučaju nedovoljnih količina sjemena povrća bilja kategorije osnovno,
certificirano ili standardno može se u skladu s člankom 28. stavak 3. podstavak
1. Zakona staviti na tržište sjeme povrća iako ne udovoljava uvjetima za
kategoriju i za izdavanje certifikata, a uz obvezu da se označi u skladu s
člankom 19. stavak 6. ovoga Pravilnika.
5) U slučaju nedovoljnih količina sjemena povrća kategorije osnovno,
certificirano, ili standardno može se u skladu s člankom 28. stavak 3. podstavak
2. Zakona staviti na tržište sjeme sorte koja nije upisana u Sortnu listu
Republike Hrvatske, a uz obvezu da se označi u skladu s člankom 19. stavak 7.
ovoga Pravilnika.

Članak 28.

1) Sjeme povrća tretirano sredstvom za zaštitu bilja može se staviti na tržište
ukoliko je označeno u skladu s člankom 19. stavkom 10. ovoga Pravilnika.
2) Sjeme povrća koje udovoljava uvjetima za ekološku proizvod­nju mora pored
zahtjeva iz Zakona i ovoga Pravilnika ispunjavati i posebne zahtjeve utvrđene u
propisima koji uređuju ekološku proizvodnju.

Članak 29.

1) Trgovinom sjemena mogu se baviti pravne ili fizičke osobe koje su
registrirane u sudskom ili obrtnom registru za djelatnost trgovine na veliko ili
trgovine na malo.
2) Trgovinom sjemena na veliko može se baviti pravna ili fizič­ka osoba koja ima
zaposlenog diplomiranog inženjera agronomije/poljoprivrede ili magistra
agronomske/poljoprivredne struke.
3) Trgovinom sjemena na malo može se baviti pravna ili fizička osoba koja u
svakoj prodavaonici ima zaposlenog djelatnika sa završenim IV. (četvrtim)
stupnjem obrazovanja poljoprivredne struke.
4) Pravne i fizičke osobe iz stavka 1. ovoga članka dužne su sjeme držati u
uvjetima koji osiguravaju održavanje njegove kakvoće.

*Uvoz sjemena*
Članak 30.

1) Sjeme povrća koje se uvozi i stavlja na tržište mora biti originalno pakirano
i označeno certifikatom o sjemenu na pakiranju, odnosno:
a) sjeme povrća kategorije osnovno i certificirano mora biti označeno OECD
etiketom;
b) sjeme povrća kategorije standard i sitna pakiranja kategorije certificirano
mora biti označeno EU etiketom dobavljača izdanom u skladu sa smjernica Europske
unije kojima je regulirano stavljanje na tržište sjemena povrća te se za sjeme
označeno na ovaj način prihvaća da je Certifikat o sjemenu na pakiranju izdan od
nadležnog tijela države članice Zajednice i da takvo sjeme ispunjava uvjete za
priznavanje istovjetnosti u skladu s člankom 29. stavkom 3. i 4. Zakona.
2) Svaku pošiljku partije sjemena povrća kategorija osnovno i certificirano koja
se uvozi i stavlja na tržište, pored certifikata iz stavka 1. podstavka a) ovoga
članka, mora pratiti OECD-ov certifikat o sortnosti i ISTA-in ili AOSA-in
certifikat o kakvoći sjemena.
3) Svaku pošiljku partije sjemena povrća kategorije standard i sitnih pakiranja
kategorije certificirano, koja se uvozi i stavlja na tržište, pored certifikata
iz stavka 1. podstavka b) ovoga članka, mora pratiti potvrda o sortnosti izdano
od strane dobavljača sjemena i izvješće o kakvoći sjemena izdano od ovlaštenog
laboratorija.
4) Certifikat o sjemenu na pakiranju iz stavka 1. ovoga članka mora sadržavati
podatke propisane u Dodatku 4. ovoga Pravilnika u skladu sa vrstom pakiranja, a
Certifikat o sjemenu kao prateći dokument mora sadržavati najmanje podatke
propisane u Dodatku 4. dio A. I. točka 2., 4., 5., 10. i 11. ovoga Pravilnika.
5) U skladu sa stavkom 1. i 2. ovoga članka, uz prethodnu suglasnost
Ministarstva, Zavod će utvrditi popis nadležnih tijela i ovlaštenog laboratorija
za izdavanje certifikata iz stavka 1. i 2. ovoga članka te isti objaviti na
svojim web-stranicama.
6) Prilikom pregleda pošiljke sjemena na graničnom prijelazu ili na određenim
mjestima unutar države koji su pod carinskim nadzorom fitosanitarni inspektor
kontrolira da li:
– je dobavljač sjemena propisno upisan i registriran u Upisniku dobavljača
sjemena,
– je pakiranje sjemena originalno pakirano i pošiljka sjemena označena u skladu
sa stavkom 1. i 2. ovoga članka,
– je Certifikat o sjemenu na pakiranju i certifikat (prateći dokument) koji
prati partiju sjemena izdan od nadležnog tijela koje se nalazi na popisu iz
stavka 4. ovoga članka,
– sjeme udovoljava uvjetima propisanim ovim Pravilnikom i Zakonom u pogledu
sorte, kategorije i kvalitete.
7) Uvoznik vodi evidenciju o uvezenim količinama sjemena čija je masa partije
preko 2 kg s podacima o:
– vrsti,
– sorti,
– kategoriji,
– državi proizvodnje sjemena,
– nadležnom tijelu koje je izdalo Certifikat o sortnosti (obavilo stručni
nadzor),
– državi izvoznici (otpreme),
– uvozniku i
– količini sjemena.
8) Obrazac evidencije iz stavka 7. ovoga članka propisan je na Obrascu 7b. koji
se nalazi u Dodatku 6. ovoga Pravilnika.
9) Izvješće o uvezenim količinama sjemena čija je masa partije preko 2 kg uz
navođenje podataka iz Obrasca 7b uvoznik dostavlja Zavodu najkasnije u roku 30
dana od dana uvoza.
10) U slučaju uvoza sjemena u skladu s odredbom članka 31. stavak 1. Zakona po
pojedinom uzorku sjemena bilo da se radi o sorti ili hibridu može se uvesti
količina sjemena povrća koja dva puta veća od količine koja se traži za postupak
priznavanja sorte u Zavodu.
11) U slučaju uvoza sjemena u skladu s odredbom članka 73. stavka 1. Zakona,
građani Republike Hrvatske mogu uvesti ukupno do 5 sitnih pakiranja sjemena
povrća.
12) Za svaku partiju/seriju svih kategoriju sjemena povrća uvoznik mora prije
stavljanja na tržište Zavodu dostaviti službeno uzeti uzorak sjemena za
provođenje naknadne kontrole.

PRIJELAZNE I ZAVRŠNE ODREDBE

Članak 31.

1) Danom stupanja na snagu ovoga Pravilnika prestaju važiti odredbe Pravilnika o
stručnom nadzoru nad sjemenskim usjevima poljoprivrednog bilja (»Narodne novine«
broj 4/05) i odredbe Pravilnika o temeljnim zahtjevima kakvoće, načinu
ispitivanja, pakiranju i deklariranju sjemena poljoprivrednog bilja (»Narodne
novine« broj 4/05, 49/05, 94/05, 13/06 i 73/06) u dijelu koji se odnosi na
povrće.
2) Sjeme povrća koje je proizvedeno do stupanja na snagu ovoga Pravilnika, može
se pakirati, plombirati i deklarirati prema odredbama propisa iz stavka 1. ovoga
članka i staviti na tržište do 30. lipnja 2008. godine.
3) Sjeme povrća koje je stavljeno na tržište u skladu sa stavkom 2. ovoga članka
može ostati na tržištu do isteka roka valjanosti deklaracije o kakvoći sjemena.

Članak 32.

1) Od dana stupanja Republike Hrvatske u Europsku uniju u odnosu na odredbu
članka 18. stavka 1. podstavka 1. i 2. ovoga Pravilnika Certifikat o sjemenu na
pakiranju i Certifikat o sjemenu uz otpremnicu pored hrvatskog jezika može biti
i na jednom od službenih jezika Zajednice.
2) Prije stavljanja na tržište sjeme povrća koje je uvezeno mora biti označeno
certifikatima iz članka 30. stavka 1. i 2. ovoga Pravilnika, bilo da su isti
tiskani na hrvatskom jeziku ili se prijevod certifikata na hrvatski jezik nalazi
uz službeni Certifikat o sjemenu na pakiranju odnosno kao prateći dokument.

Članak 33.

Ovaj Pravilnik objavljuje se u »Narodnim novinama«, a stupa na snagu od 1.
siječnja 2008. godine.

Klasa: 011-02/07-01/115
Urbroj: 525-2-07-1
Zagreb, 3. prosinca 2007.

Ministar
**Petar Čobanković**, v. r.

DODATAK 1.

UVJETI ZA CERTIFIKACIJU USJEVA

1. Usjev mora imati zadovoljavajuću sortnu autentičnost i sortnu čistoću koja je
za pojedinu vrstu povrća utvrđena u ovoj tablici.

NORME ZA PRIZNAVANJE SJEMENSKIH USJEVA POVRTNIH KULTURA

|  |  |  |  |  |  |
| --- | --- | --- | --- | --- | --- |
|  | Dopušteno za kategoriju sjemena | | | | |
|  | Predosnovno, osnovno sjeme | | Certificirano sjeme | | |
| Primjese | Novostvorene i | Stare domaće |  |  |  |
|  | introducirane | i udomaćene | C1 | C2 | C3 i ST |
|  | sorte | sorte |  |  |  |
| Primjese drugih sorti | 0,00 | 0,00 | 0,10 | 0,25 | 0,50 |
| Primjese netipičnih biljaka (tipova iste sorte |  | kod: |  |  |  |
| – blitve | 0,00 | 1,00 | 2,00 | 5,00 | 10,00 |
| – boba | 0,00 | 1,00 | 1,00 | 2,00 | 3,00 |
| – celera | 0,00 | 1,00 | 2,00 | 5,00 | 10,00 |
| – cikle | 0,00 | 1,00 | 2,00 | 5,00 | 10,00 |
| – cvjetače | 0,00 | 0,50 | 0,50 | 1,00 | 2,00 |
| – dinje | 0,00 | 0,50 | 1,00 | 3,00 | 5,00 |
| – endivije | 0,00 | 0,50 | 1,00 | 5,00 | 8,00 |
| – graha mahunara i zrnaša | 0,00 | 0,10 | 0,10 | 1,00 | 1,00 |
| – graška | 0,00 | 0,50 | 1,00 | 2,00 | 3,00 |
| – kelja | 0,00 | 1,00 | 2,00 | 5,00 | 10,00 |
| – korabice i korabe | 0,00 | 1,00 | 1,00 | 5,00 | 5,00 |
| – krastavca | 0,00 | 1,00 | 2,00 | 5,00 | 10,00 |
| – kupusa | 0,00 | 1,00 | 2,00 | 5,00 | 10,00 |
| – lubenice | 0,00 | 0,50 | 1,00 | 5,00 | 5,00 |
| – luka | 0,00 | 0,50 | 2,00 | 5,00 | 10,00 |
| – matovilca | 0,00 | 2,00 | 3,00 | 8,00 | 10,00 |
| – mrkve | 0,00 | 2,00 | 2,00 | 8,00 | 15,00 |
| – paprike | 0,00 | 0,50 | 1,00 | 5,00 | 8,00 |
| – pastrnjaka | 0,00 | 2,00 | 3,00 | 5,00 | 10,00 |
| – patlidžana | 0,00 | 0,10 | 0,10 | 2,00 | 3,00 |
| – peršina | 0,00 | 2,00 | 2,00 | 5,00 | 10,00 |
| – poriluka | 0,00 | 0,50 | 1,00 | 3,00 | 5,00 |
| – radiča | 0,00 | 1,00 | 1,00 | 5,00 | 8,00 |
| – rajčice | 0,00 | 0,10 | 0,10 | 2,00 | 3,00 |
| – repe postrne | 0,00 | 1,00 | 2,00 | 5,00 | 10,00 |
| – rotkvice i rotkve | 0,00 | 1,00 | 2,00 | 5,00 | 10,00 |
| – salate | 0,00 | 0,50 | 0,50 | 2,00 | 3,00 |
| – špinata | 0,00 | 2,00 | 3,00 | 10,00 | 15,00 |
| – tikvice | 0,00 | 1,00 | 1,00 | 3,00 | 5,00 |

2. U slučaju osnovnog sjemena obavit će se dva poljska
pregleda. U slučaju certificiranog i standardnog sjemena obavit će se najmanje
jedan poljski pregled. U naknadnoj kontroli u okviru nadzora pod stručnom
kontrolom obavit će se provjera najmanje 20 % usjeva svake vrste.
3. Stanje kulture na polju i stupanj razvoja usjeva bit će takvi da omoguće
odgovarajuću provjeru sortne autentičnosti i sortne čistoće te zdravstvenog
stanja.
4. Najmanja udaljenost od susjednih biljaka koje mogu dovesti do neželjene
stranooplodnje mora biti:
*A. Beta vulgaris*1. od bilo kojeg izvora polena roda Beta ne uključujući dolje navedeno 1 000
metara;
2. od izvora polena sorata iste podvrste koje pripadaju različitim grupama
sorata:
a) za osnovno sjeme 1 000 metara;
b) za certificirano sjeme 600 metara;
3. od izvora polena sorata iste podvrste koje pripadaju istim grupama sorata:
a) za osnovno sjeme 600 metara;
b) za certificirano sjeme 300 metara.
*B. Brassica species*1. od izvora stranog polena koji bi mogao uzrokovati ozbiljno propadanje sorata
Brassica vrsta:
a) za osnovno sjeme 1 000 metara;
b) za certificirano sjeme 600 metara;
2. od drugih izvora stranog polena koji bi se mogao križati
sa sortama Brassica vrsta:
a) za osnovno sjeme 500 metara;
b) za certificirano sjeme 300 metara.
*C. Industrijska cikorija*1. od drugih vrsta istog roda ili podvrste 1 000 metara;
2. od drugih sorata industrijske cikorije:
a) za osnovno sjeme 600 metara;
b) za certificirano sjeme 300 metara.
*D. Druge vrste*1. od izvora stranog polena koji bi mogao uzrokovati ozbiljno propadanje sorata
ili drugih vrsta kao rezultat unakrsne oplodnje:
a) za osnovno sjeme 500 metara;
b) za certificirano sjeme 300 metara;
2. od drugih izvora stranog polena koji bi se mogao križati sa sortama drugih
vrsta kao rezultat unakrsne oplodnje:
a) za osnovno sjeme 300 metara;
b) za certificirano sjeme 100 metara.
Ove udaljenosti mogu se smanjiti ukoliko postoji zadovoljavajuća zaštita od bilo
kakvog neželjenog oprašivanja.
5. Štetni organizmi koji smanjuju upotrebljivost sjemena bit će na najnižem
mogućem stupnju.

DODATAK 2.

UVJETI ZA SJEME

1. Sjeme mora imati zadovoljavajuću sortnu autentičnost i sortnu čistoću.
2. Štetni organizmi koji smanjuju upotrebljivost sjemena bit će na najnižem
mogućem stupnju.
3. Sjeme mora zadovoljiti sljedeće:
*a) Standardni zahtjevi*

|  |  |  |  |
| --- | --- | --- | --- |
| Vrsta | Minimalna analitička čistoća  (maseni %) | Maksimalni sadržaj sjemena drugih biljnih vrsta  (maseni %) | Minimalna klijavost (% klupka, klustera ili čistog sjemena) |
| *Allium cepa  Allium fistulosum  Allium porrum  Allium sativum  Allium schoenoprasum  Anthriscus cerefolium  Apium graveolens  Asparagus officinalis  Beta vulgaris*   (uključujući Cheltenham repu)  *Beta vulgaris*   (osim (Cheltenham repe)  *Brassica oleracea*   (karfiol)  *Brassica oleracea*   (osim karfiola) | 97  97  97  97  97  96  97  96  97  97  97  97 | 0,5  0,5  0,5  0,5  0,5  1  1  0,5  0,5  0,5  1  1 | 70  65  65  65  65  70  70  70  50 (klupka ili klustera)  70 (klupka ili klustera)  70  75 |
| *Brassica rapa (*kineski kupus*)**Brassica rapa*   (postrna repa)  *Capsicum annuum  Cichorium intybus*  (partim) (radič za pospješivanje, lisnati i glavati radič)  *Cichorium intybus (partim)*  (industrjska cikorija)  *Cichorium endivia  Citrullus lanatus  Cucumis melo  Cucumis sativus  Cucurbita maxima  Cucurbita pepo  Cynara cardunculus  Daucus carota  Foeniculum vulgare  Lactuca sativa  Lycopersicon esculentum  Petroselinum crispum  Phaseolus coccineus  Phaseolus vulgaris  Pisum sativum  Raphanus sativus  Rheum rhabarbarum  Scorzonera hispanica  Solanum melongena  Spinacia oleracea  Valerianella locusta  Vicia faba  Zea mays* | 97  97  97  95  97    95  98  98  98  98  98  96  95  96  95  97  97  98  98  98  97  97  95  96  97  95  98  98 | 1  1  0,5  1,5  1  1  0,1  0,1  0,1  0,1  0,1  0,5  1  1  0,5  0,5  1  0,1  0,1  0,1  1  0,5  1  0,5  1  1  0,1  0,1 | 75  80  65  65  80  65  75  75  80  80  75  65  65  70  75  75  65  80  75  80  70  70  70  65  75  65  80  85 |

b) Dodatni zahtjevi
1) sjeme mahunarki ne smije biti kontaminirano sljedećim živim insektima:
*Acanthoscelides obtectus* Sag.
*Bruchus affinis* Froel.
*Bruchus atomarius* L.
*Bruchus pisorum* L.
*Bruchus rufimanus* Boh.
2) sjeme ne smije biti kontaminirano živim grinjama Acarina.

DODATAK 3.

NAJVEĆA MASA PARTIJE SJEMENA I NAJMANJA MASA UZORKA

1. Najveća masa partije sjemena:
a) sjeme *Phaseolus vulgaris, Pisum sativum i Vicia faba* 25 tona
b) sjeme veličine zrna koja nije manja od zrna pšenice osim *Phaseolus vulgaris*,
*Pisum sativum* i *Vicia faba* 20 tona
c) sjeme veličine zrna manje od zrna pšenice 10 tona
Najveća masa partije sjemena ne smije se premašiti za više od 5%.
2. Najmanja masa uzorka:

|  |  |
| --- | --- |
| Vrsta | **Masa (g)** |
| *Allium cepa*  *Allium fistulosum*  *Allium porrum*  *Allium sativum*  *Allium schoenoprasum*  *Anthricus cerefolium*  *Apium graveolens*  *Asparagus officinalis*  *Beta vulgaris*  *Brassica oleracea*  *Brassica rapa*  *Capsicum annuum*  *Cichorium intybus (partim)*  (radič za pospješivanje, lisnati i glavati radič)  *Cichorium intybus (partim)*   (industrijska cikorija)  *Cichorium endivia*  *Citrullus lanatus*  *Cucumis melo*  *Cucumis sativus* | 25  15  20  20  15  20  5  100  100  25  20  40  15    50  15  250  100  25 |
| *Cucurbita maxima*  *Cucurbita pepo*  *Cynara cardunculus*  *Daucus carota*  *Foeniculum vulgare*  *Lactuca sativa*  *Lycopersicon esculentum*  *Petroselinum crispum*  *Phaseolus coccineus*  *Phaseolus vulgaris*  *Pisum sativum*  *Raphanus sativus*  *Rheum rhabarbarum*  *Scorzonera hispanica*  *Solanum melongena*  *Spinacia oleracea*  *Valerianella locusta*  *Vicia faba*  *Zea mays* | 250  150  50  10  25  10  20  10  1 000  700  500  50  135  30  20  75  20  1 000  1 000 |

Najmanja masa uzorka F-1 hibridnih sorata pobrojanih u
tablici može se smanjiti na četvrtinu predviđene mase.
Uzorak mora težiti najmanje 5 g i sadržavati najmanje 400 sjemenki.

DODATAK 4.

CERTIFIKAT O SJEMENU NA PAKIRANJU

**A. Službeni Certifikat o sjemenu na pakiranju (osnovno sjeme i certificirano
sjeme, isključujući sitna pakiranja)**
*I. Potrebni podaci*
1. »RH pravila i standardi« Od dana stupanja Republike Hrvatske u Europsku uniju
navodi se »EU pravila i standardi«
2. Tijelo nadležno za certifikaciju i država ili njihova kratica;
3. Mjesec i godina plombiranja naznačena na način: »plombirano... (mjesec i
godina) « ili mjesec i godina posljednjeg službenog uzimanja uzorka za potrebe
certifikacije mora biti naznačeno na način: »uzorak uzet... (mjesec i godina)«;
4. Referentni (serijski) broj partije;
5. Vrsta (botanički naziv i/ili hrvatski naziv latiničnim pis­mom);
6. Sorta (ime sorte kao u Sortnoj listi latiničnim pismom);
7. Kategorija;
8. Država proizvodnje;
9. Neto ili bruto masa ili broj sjetvenih jedinica ili čistog sjemena;
10. Gdje je naznačena masa, a korišteni su granulirani pesticidi, tvari za
peletiranje ili drugi kruti dodaci, navesti vrstu dodataka kao i približan odnos
između mase sjetvenih jedinica ili čistog sjemena i ukupne mase;
11. U slučaju sorata čiji su hibridi ili inbred linije:
– za osnovno sjeme gdje je hibrid ili inbred (samooplodna) linija kojoj sjeme
pripada službeno priznat:
naziv komponente pod kojom je službeno priznata, sa ili bez navođenja konačne
sorte, popraćen riječju »komponenta« kod hibrida ili samooplodnih linija koje su
namijenjene samo za komponente za konačne sorte,
– za osnovno sjeme u drugim slučajevima:
naziv komponente kojoj osnovno sjeme pripada koji može biti u obliku šifre
(koda), popraćen navođenjem konačne sorte sa ili bez navođenja njene uloge
(ženska ili muška) te riječju »komponenta«,
– za certificirano sjeme:
naziv sorte kojoj sjeme pripada, popraćen riječju »hibrid«.
12. Gdje je klijavost ponovno ispitana: »ponovno ispitano... (mjesec i godina)«
 *II. Minimalne dimenzije*110 × 67 mm
 **B. Certifikat proizvođača ili proizvođačka informacija na pakiranju (sjeme
kategorije standard i sitna pakiranja sjemena kategorije certificirano)**
*I. Potrebni podaci*1. »RH pravila i standardi« Od dana stupanja Republike Hrvatske u Europsku uniju
navodi se »EU pravila i standardi«
2. Ime i adresa osobe odgovorne za stavljanje certifikata na pakiranju ili
njegova identifikacijska oznaka;
3. Godina trženja u kojoj je izvršeno plombiranje ili zadnje ispitivanje
klijavosti: (godina/godina) – tržna godina. Može se dodatno naznačiti i krajnja
godina trženja;
4. Vrsta (hrvatski naziv latiničnim pismom);
5. Sorta (ime sorte kao u Sortnoj listi latiničnim pismom);
6. Kategorija: kod malih pakiranja sjemena, sjeme kategorije certificirano može
se staviti na tržište označeno slovom »C« ili »Z«, a sjeme kategorije standard
označeno slovom »ST«;
7. Referentni broj dodijeljen od osobe odgovorne za stavljanje certifikata - u
slučaju sjemena kategorije standard;
8. Referentni broj koji omogućuje identifikaciju certificirane partije – u
slučaju sjemena kategorije certificirano;
9. Neto ili bruto masa ili broj sjetvenih jedinica ili čistog sjemena osim za
sitna pakiranja sjemena mase do 500 g;
10. Gdje je naznačena masa, a korišteni su granulirani pesticidi, tvari za
peletiranje ili drugi kruti dodaci, navesti vrstu dodataka kao i približan odnos
između mase sjetvenih jedinica čistog sjemena i ukupne mase;
Koda mješavina sjemena kategorije standard u slučaju sorte navedu se sve sorte
koje čine mješavinu i njihov % udio.
 *II. Minimalne dimenzije (isključujući sitna pakiranja sjemena)*110 × 67 mm.

DODATAK 5.

CERTIFIKAT O SJEMENU NA PAKIRANJU I PRATEĆI DOKUMENT U SLUČAJU KADA SJEME NIJE
KONAČNO CERTIFICIRANO, A POŽETO JE U DRUGOJ ZEMLJI ČLANICI

**A. Podaci potrebni na Certifikatu o sjemenu na pakiranju**
– tijelo odgovorno za nadzor i država ili njihova kratica,
– vrsta (latinski i hrvatski naziv),
– sorta (ime sorte kao u Sortnoj listi),
– kategorija,
– polje ili referentni broj partije,
– neto ili bruto masa,
– riječi ‘sjeme nije konačno certificirano’.
**B. Boja Certifikata o sjemenu na pakiranju**Certifikat o sjemenu na pakiranju je sive boje.
**C. Podaci potrebni za prateći dokument**– tijelo koje je izdalo prateći dokument,
– vrsta (latinski i hrvatski naziv),
– sorta (ime sorte kao u Sortnoj listi),
– kategorija,
– referentni broj sjemena korištenog za sjetvu usjeva i ime države ili država
koje su certificirale to sjeme,
– broj partije sjemena ili referentni broj,
– područje kultivirano za proizvodnju partije pokrivene pratećim dokumentom,
– količina požetog sjemena i broj pakiranja,
– potvrda da je usjev od kojih sjeme potječe u potpunosti udovoljavao uvjetima,
– gdje je moguće, rezultati preliminarnih ispitivanja sjemena.

DODATAK 6.

![](dodatni/378761.gif)

![](dodatni/378762.gif)

![](dodatni/378763.gif)

![](dodatni/378764.gif)

![](dodatni/378765.gif)

![](dodatni/378766.gif)

![](dodatni/378767.gif)

![](dodatni/378768.gif)

![](dodatni/378769.gif)

![](dodatni/378770.gif)

![](dodatni/378771.gif)

Pravilnik, NN 129/2007-3697
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)